M. Dzurinda, predseda vlády SR: (2003-12-09):
Dovoľte mi predtým ako minister financií odôvodní jeho konštrukciu a vy začnete diskutovať, vrátiť sa o rok späť, do obdobia, keď vláda dostala vašu dôveru na základe vládneho programu a keď sme začali vykonávať svoj mandát. Štyri roky, ktoré tomu predchádzali, sme venovali významnej stabilizácii našej ekonomiky, a to napriek tomu, že predstavy o cestách boli v stranách vládnej koalície v tom období veľmi rozdielne. Podarilo sa nám odvrátiť mnohé riziká nezdravých tendencií v ekonomike. Vykonali sme vo vláde aj enormný kus práce v harmonizácii našej legislatívy s pravidlami Európskej únie. Bol to výsledok tejto práce, nielen politické dôvody, ktoré priviedli Slovensko na úroveň krajín pripravených a vzápätí prizvaných za členov Európskej únie aj Severoatlantickej aliancie.  Otvorila sa pred nami príležitosť a s ňou aj otázka, ako túto príležitosť využiť, otázka ako ísť ďalej, lebo pravda je taká, že celé Slovensko, všetci občania našej vlasti dosiahli v tých rokoch veľa. Napravili sme následky omylov a chýb predchádzajúcich rokov. Ale je tiež pravda, že ďalšie napredovanie záležalo na tom, či budeme mať vôľu, schopnosti a rozhodnosť siahnuť aj na samotné príčiny ťažkostí, či budeme mať vôľu schopnosti a rozhodnosť rozmotať zauzlené problémy založené pred desaťročiami, či budeme mať vôľu, schopnosti a rozhodnosť robiť zásadné veci, robiť poriadok. Nie všetky výzvy, ktorým čelíme, majú korene v našej minulosti. Pred mnohými z nich nestojíme iba my u nás doma, stojí pred nimi aj celá Európa. Pre Slovensko to znamená jedinečnú šancu, šancu postaviť nové základy odolné nielen proti chybám a pokriveniam z minulosti, ale aj proti ťažkostiam, ktoré sa už prejavujú v celej modernej civilizácii. Na túto šancu treba odpovedať teraz a treba odpovedať rozhodne. Je to šanca pre moderné Slovensko. Je to šanca pre moderné Slovensko, ktoré si bude ctiť svoje tradície, svoje hodnoty, hodnoty našej civilizácie. Keď hovorím o modernom Slovensku, nemám na mysli, aby sme sa vzdávali našich tradícií, ktoré nosíme v srdci. Hovorím o tom, aby sme hodnoty, ako sú zodpovednosť, spravodlivosť a solidarita, dokázali prevteliť do rozhodnutí a reforiem, ktoré musíme urobiť, ak chceme obstáť. A musia či budú musieť ich robiť v našom okolí nielen porovnateľné krajiny, ale aj mnohé z nich krajiny bohatšie, vyspelejšie, prosperujúcejšie, budú musieť ich robiť aj naši partneri v budúcej Európskej únii. A keď hovorím o obstátí, tak nemyslím iba na konkurenciu navonok, hovorím o budúcnosti u nás doma. Keď hovorím o zodpovednosti, myslím tým zodpovednosť nielen za dnešok, ale aj za zajtrajšok, za budúcnosť ľudí, budúcnosť našej vlasti. Keď hovorím o spravodlivosti, mám na mysli to, aby sa vyplácalo byť poctivým a pracovitým a nevyplácalo sa chytráčenie a lenivosť. A keď hovorím o solidarite,  mám na mysli to, že pre každého by mala platiť rovnosť šancí, aj keď jej nežičí osud, aby slabší a ohrozenejší nachádzali istotu. Prečo o tom teda hovorím? Pretože vláda predkladá rozpočet, ktorý je postavený na mnohých reformných impulzoch. Sú to rozhodnutia navzájom súvisiace, prepojené práve spoločnou myšlienkou týchto hodnôt. Mnohé z nich sme už urobili, iné sme pripravení navrhnúť vám a urobiť v ďalších mesiacoch. Všetky tieto opatrenia upevňujú systém a vnášajú doň poriadok. V mnohých prípadoch sú to opatrenia aj odvážne, sú to opatrenia v mnohých prípadoch spočiatku nepopulárne, ale som si istý, že vo svojom súhrne životne nevyhnutné rozhodnutia, a preto sú to rozhodnutia zodpovedné. Sú to rozhodnutia, ktoré budú impulzom pre moderné Slovensko – Slovensko, ktorého budúcnosť nemôže byť postavená na tom, že budeme načúvať skepse a nariekať či iba povrchne opisovať problémy, že si nepovieme pravdu –, že iba, podčiarkujem iba, ak budeme odvážni, iba ak budeme aj dosť energickí a, samozrejme, predovšetkým zodpovední, ale iba ak budeme aj poctiví k našim možnostiam a problémom, iba tak sa problémy stanú výzvami. A iba tak na tieto výzvy dokážeme aj náležite a správne odpovedať. Vážené panie poslankyne, vážení páni poslanci, vláda predkladá návrh štátneho rozpočtu do roku svojho mandátu. Bol to rok, v ktorom sme, trúfam si povedať, za celú vládu a všetkých svojich ministrov napĺňali naše záväzky z programového vyhlásenia vlády energicky a v súlade s týmito záväzkami. Vláda predkladá návrh štátneho rozpočtu v situácii, keď rast hrubého domáceho produktu je vyšší ako rast v krajinách Európskej únie, v čase, keď je Slovensko lídrom medzi krajinami Vyšehradskej štvorky. A predkladá návrh rozpočtu, ktorý si kladie za cieľ pokračovať v tomto trende, teda vysokom a udržateľnom raste na úrovni 4 %. Vláda predkladá návrh rozpočtu a dnes sa uchádza o jeho podporu pred vami, vážené panie poslankyne, páni poslanci, keď sa o 3 týždne opäť na Slovensku znížia priame dane na úroveň jednotnej sadzby 19 %. Chcem len pripomenúť, že mnohí z vás a vaši predchodcovia pred 5 rokmi rokovali o rozpočte nastavenom na 40 % dane z príjmov právnických osôb. Vláda predkladá návrh rozpočtu, keď sa podarilo znížiť nezamestnanosť. Nie je pravdou, že jediným zdrojom tohto zníženia sú administratívne opatrenia, ako to niekedy tvrdia kritici vlády. Počet pracovných miest rastie. Ale pravdou je, že administratívne a legislatívne opatrenia boli prijaté nato, aby sa nezamestnanosť a podpora štátu v tejto situácii nezneužívali. Vláda predkladá návrh rozpočtu, ktorý nezamestnaným zabezpečí podporu štátu, ale zároveň ktorým sa zaväzuje ďalej podporovať aktívnu politiku zamestnanosti. Chceme, aby náš systém bol solidárny, ale chceme, aby bol náš systém aj motivačný. Vláda predkladá návrh rozpočtu v situácii, keď sa podarilo znížiť astronomický rast dlhu zdravotníctva. Väčšia časť tohto dlhu nebola a nie je generátorom lepšej ani dostupnejšej zdravotnej starostlivosti. Bola a je balvanom, ktorý sme tlačili pred sebou a ktorý súčasná vláda chce zastaviť. Chcem pri tejto príležitosti povedať, že nenamietam proti poznámkam, že významnú časť tohto dlhu generoval štát a štátne inštitúcie, to je fakt. Ale zároveň považujem za nemiestne, ak sa tento fakt uvádza ako výčitka zo strany politikov na ktoromkoľvek poste. Všetci predsa rozumieme, že tento dlh nevytvorili imaginárne inštitúcie, ale že bol súčasťou finančného kompromisu a že tento kompromis bol dlhodobo podporovaný celou politickou reprezentáciou, či bola vo vláde alebo sa nachádzala v opozícii. Máme ambíciu a máme aj plán, ako tomu urobiť koniec, pretože máme ambíciu aj plán, aby naše zdravotníctvo nežilo na dlh, ktorý raz budú musieť zaplatiť občania, naše deti, budeme musieť zaplatiť my všetci, aby pacienti, ktorí potrebujú nákladnú a život zachraňujúcu starostlivosť, túto starostlivosť dostali včas, v plnej šírke na úrovni zodpovedajúcej modernej medicíne. Medzi priority návrhu štátneho rozpočtu patria aj otázky boja s kriminalitou a korupciou, otázky zabezpečenia kvalitnejšej a efektívnejšej justície. Vláda predkladá rozpočet v situácii, keď majú jej plnú podporu tie opatrenia v rezortoch vnútra a spravodlivosti, ktoré vedú k efektívnejšiemu boju s korupciou aj organizovaným zločinom, a keď sa v tejto oblasti dosahuje pokrok. Vláda predkladá návrh štátneho rozpočtu, ktorý zohľadňuje naše záväzky z programového vyhlásenia. A to je zefektívnenie štátnej a verejnej správy. Reorganizácia štátnej a verejnej správy, ako sme ju predložili a ako ju parlament schválil, bude znamenať úspory. Tento záväzok platí a budeme v ňom pokračovať aj na úrovni jednotlivých rezortov. Na druhej strane sa vláda so všetkou zodpovednosťou pripravuje na vstup Slovenska do Európskej únie, a to aj pokiaľ ide o administratívne kapacity. Chcem však predovšetkým povedať, že návrh štátneho rozpočtu, ako ho vláda predložila, v plnej miere zohľadňuje možnosti a ambície Slovenska čerpať z európskych fondov. Vláda pripravuje podmienky a sú zapracované v návrhu štátneho rozpočtu pre čo najúspešnejšie čerpanie európskych fondov a je pripravená zabezpečiť ich spolufinancovanie. Vážené panie poslankyne, vážení páni poslanci, každý z nás by si vedel predstaviť veľmi veľa možností a oblastí, ktoré by si zaslúžili viac prostriedkov, ale rozpočet je vždy umením možného. Strop tohto možného je výška deficitu verejných financií a strop tohto deficitu pre budúci rok sme stanovili na úrovni 3,9 % hrubého domáceho produktu. Postupné znižovanie deficitu je v súlade so záväzkom, ktorý sme si zapísali do nášho programového vyhlásenia. Je ním záväzok dospieť v roku 2006 k deficitu 3 % hrubého domáceho produktu. Chcem v tejto súvislosti povedať dve veci, možno poukázať na dva mýty, ktoré sa okolo tohto záväzku vytvorili. Tým prvým mýtom je, že podstatou nášho záväzku nie je nič viac a nič menej, ako iba plniť maastrichtské kritériá pre zavedenie eura na Slovensku alebo, inými slovami, že to robíme kvôli Európskej únii. Samozrejme, netajím, že považujem zavedenie jednotnej meny, eura za výhodu, ktorá prinesie Slovensku úžitok. Ale, samozrejme, toto rozhodnutie nerobí ani minister financií, ani premiér, ani vláda. Čo však chcem v tejto súvislosti povedať, to je neodškriepiteľný fakt, ktorý platí bez ohľadu na toto potenciálne rozhodnutie. A to je to, že cieľ našej vlády znížiť deficit na 3 % hrubého domáceho produktu do roku 2006 je predovšetkým správny...